EXIM BANK สรรหากรรมการผู้จัดการคาดแล้วเสร็จภายในเดือน ก.พ.59
นายมนัส แจ่มเวหา ประธานกรรมการธนาคาร ธนาคารเพื่อการส่งออกและนำเข้าแห่งประเทศไทย (EXIM BANK) เปิดเผยว่า ขณะนี้ EXIM BANK กำลังเร่งดำเนินกระบวนการสรรหากรรมการผู้จัดการ เพื่อตอบสนองนโยบายของกระทรวงการคลังที่ต้องการให้ EXIM BANK สามารถเดินหน้าภารกิจและบทบาทขององค์กรได้อย่างเต็มที่ในการส่งเสริมธุรกิจการค้าและการลงทุน และเป็นส่วนหนึ่งของการยกระดับการพัฒนาเศรษฐกิจของประเทศรวมถึงการเสริมสร้างขีดความสามารถในการแข่งขันของ SMEs ไทยในตลาดโลก
4 ธ.ค. 2558

นายมนัส แจ่มเวหา ประธานกรรมการธนาคาร ธนาคารเพื่อการส่งออกและนำเข้าแห่งประเทศไทย (EXIM BANK) เปิดเผยว่า ขณะนี้ EXIM BANK กำลังเร่งดำเนินกระบวนการสรรหากรรมการผู้จัดการ เพื่อตอบสนองนโยบายของกระทรวงการคลังที่ต้องการให้ EXIM BANK สามารถเดินหน้าภารกิจและบทบาทขององค์กรได้อย่างเต็มที่ในการส่งเสริมธุรกิจการค้าและการลงทุน และเป็นส่วนหนึ่งของการยกระดับการพัฒนาเศรษฐกิจของประเทศรวมถึงการเสริมสร้างขีดความสามารถในการแข่งขันของ SMEs ไทยในตลาดโลก
คณะกรรมการธนาคารฯ แต่งตั้งคณะกรรมการสรรหากรรมการผู้จัดการ EXIM BANK โดยมีนายวิเชฐ ตันติวานิช เป็นประธานกรรมการสรรหาฯ และกรรมการสรรหาฯ อีก 4 ท่าน ประกอบด้วยนางสาวกุลยา ตันติเตมิท, นายนพพร เทพสิทธา, นายมาส ตันหยงมาศ และผู้แทนสำนักงานคณะกรรมการนโยบายรัฐวิสาหกิจอีก 1 ท่าน เพื่อกำหนดคุณสมบัติและสรรหาบุคคลที่มีความรู้ความสามารถและประสบการณ์เหมาะสมตามพระราชบัญญัติคุณสมบัติมาตรฐานสำหรับกรรมการและพนักงานรัฐวิสาหกิจ พ.ศ.2518 และที่แก้ไขเพิ่มเติม เข้ามาเป็นกรรมการผู้จัดการ EXIM BANK
ส่วนคณะอนุกรรมการพิจารณาค่าตอบแทนผู้บริหารสูงสุด 3 ท่าน มีนายชุตินทร คงศักดิ์ เป็นประธานคณะอนุกรรมการฯ และอนุกรรมการฯ อีก 2 ท่านประกอบด้วยนางดวงพร รอดพยาธิ์ และผู้แทน สคร. ทั้งนี้ คาดว่ากระบวนการสรรหากรรมการผู้จัดการ EXIM BANK จะเสร็จสิ้นภายในเดือนกุมภาพันธ์ 2559